Barcelona ha posat en funcionament el primer bus turístic de doble pis 100% elèctric de l'estat espanyol. El nou autobús és totalment silenciós, compta amb una autonomia estimada de 170 quilòmetres –unes 13 hores de servei ininterromput- i disposa de càmeres de visió 360 graus i carregadors USB a tots els seients. "La motorització elèctrica de l'autobús suposarà l'estalvi de 45 tones de CO2", ha assenyalat el vicepresident de Mobilitat, Transport i Sostenibilitat de l'AMB, Antoni Poveda. "El Barcelona City Tour inicia avui el camí per a l'electrificació de la seva flota", ha continuat Poveda, que preveu que en un període de tres anys tota aquesta flota de busos turístics de la capital catalana sigui 'zero emissions'. "Són els que més es mouen per la ciutat i és important reduir les seves emissions", ha reflexionat en veu alta el vicepresident de Mobilitat de l'AMB.

Summary: Barcelona estrena el primer bus turístic 100% elèctric, totalment silenciós i amb autonomia de 170 quilòmetres


El 080 Barcelona Fashion celebrarà la seva 20a edició descobrint nous espais de Recinte Modernista de Sant Pau, un emplaçament que ja va acollir la passarel·la catalana el 2014. Segons un comunicat del departament d'Empresa i Coneixement, el certamen de moda vol "tornar a posar en valor aquesta joia del modernisme català, un cop completada la recuperació i restauració del conjunt arquitectònic". L'edició d'estiu del 080, on creadors i marques de moda presentaran les seves noves col·leccions, es farà entre el 26 i el 30 de juny i ocuparà pavellons i espais que fa tres anys no estaven encara oberts al públic. Aquest dilluns, 3 d'abril, s'obrirà la convocatòria adreçada a dissenyadors i marques per participar en aquesta vintena edició i durant la primera quinzena d'abril es publicaran les bases per participar en el Fashion Market Place del certamen. El 080 Barcelona Fashion és el certamen de moda que impulsa la Generalitat, mitjançant el Consorci de Comerç, Artesania i Moda (CCAM). Amb aquesta iniciativa, el govern català vol posar en valor "la tradició de la indústria tèxtil" i "el prestigi de Catalunya, i sobretot de la capital, Barcelona, com a pol de talent del disseny i de la moda". Amb aquesta passarel·la, la Generalitat pretén consolidar el país "com a referent de la generació i projecció del disseny de moda, contribuir a la seva internacionalització i a la relocalització de la producció tèxtil a Catalunya". Recinte Modernista de Sant Pau El recinte Modernista de Sant Pau és obra de l'arquitecte Lluís Domènech i Montaner, es va inaugurar el 1930. Després de prop de 30 anys de construcció va acollir durant prop un segle les instal·lacions de l'Hospital de la Santa Creu i Sant Pau. Amb el trasllat de l'activitat sanitària al nou hospital, i després d'un ambiciós projecte de rehabilitació, s'ha recuperat el valor patrimonial i artístic del Recinte Modernista de Sant Pau. Actualment, el Recinte Modernista -propietat de la Fundació Privada Hospital de la Santa Creu i Sant Pau- ha esdevingut un nou espai de referència de la ciutat de Barcelona en el qual conviuen la història i la innovació. Sant Pau acull un centre de coneixement format per institucions capdavanteres en els àmbits de la sostenibilitat, la salut i l'educació, entre d'altres. Aquestes organitzacions desenvolupen al Recinte Modernista els seus propis programes i projectes, i també emprenen iniciatives conjuntes amb l'objectiu d'aportar respostes als reptes de la societat del segle XXI. D'altra banda, la restauració dels pavellons modernistes, declarats Patrimoni Mundial per la UNESCO el 1997, també ha permès desenvolupar un programa cultural que té com a objectiu principal la posada en valor d'aquest tresor del modernisme europeu.

Summary: El 080 Barcelona Fashion descobrirà nous espais del Recinte Modernista de Sant Pau


El primer ministre d'Irlanda, Leo Varadkar, ha expressat aquest dimarts al matí el seu suport als canvis pactats entre Londres i Brussel·les en les hores prèvies a la votació decisiva a Westminster que pot servir per ratificar l'Acord de Retirada del Regne Unit de la UE. Des de Dublín, Varadkar ha afirmat que els nous textos legals acordats "proveeixen la claredat addicional, seguretat i garanties que alguns buscaven per eliminar dubtes o pors que l'objectiu era retenir el Regne Unit de forma indefinida al 'backstop'", la salvaguarda per evitar una frontera dura a l'illa d'Irlanda.  El primer ministre irlandès ha remarcat que les incerteses o pors d'alguns sectors no eren "realistes", ja que en cap cas l'objectiu és mantenir el Regne Unit a la unió duanera -com preveu el pla de contingència de la UE- de forma indefinida. En tot cas, ha conclòs, "aquests dubtes i pors poden ser ara oblidats". "En el context de la votació d'aquest vespre, el resultat de les reunions d'ahir entre May i Juncker és positiu i espero i confio que l'Acord de Retirada serà ara aprovat per la Cambra dels Comuns", ha afegit. El 'Taoiseach' ha assenyalat que una votació favorable a Westminster pot "apartar el núvol fosc que durant mesos ha estat el Brexit i restaurar la confiança i l'optimisme al Regne Unit, Irlanda i la UE". Amb tot, el primer ministre irlandès també ha matisat que els nous acords pactats entre Londres i Brussel·les són complementaris a l'Acord de Retirada, que es manté intacte, i no "soscaven" el pla de contingència per evitar una frontera dura entre Irlanda i Irlanda del Nord. Una de les línies vermelles dels 27 era precisament el de no reobrir el text legal de centenars de pàgines ja acordat al novembre.

Summary: El primer ministre d'Irlanda demana a Westminster que doni llum verda a l'acord del Brexit


Terrassa activarà un equip de seguretat privada per informar la ciutadania sobre la covid-19 i intensificarà la neteja d'espais públics amb aigua per evitar concentracions de gent. L'alcalde, Jordi Ballart, ha explicat que aquestes són algunes de les mesures que el govern local aplicarà per frenar l'increment de casos positius que s'han registrat en la darrera setmana. "Hem passat de 79 a 150, cosa que significa que la xifra s'ha duplicat", ha reconegut el batlle, que ha apel·lat a la "responsabilitat ciutadana". En paral·lel, Salut instal·larà dues carpes a les zones pròximes als CAP Rambla, Est i el Nord, per fer 1.500 testos massius. Tot plegat mentre el Govern acaba de determinar si la localitat ha de passar al nivell 3. L'increment de positius de covid-19 que en la darrera setmana s'ha registrat a Terrassa, ha disparat les alarmes a la cocapital del Vallès Occidental. El govern local ha intensificat les mesures per "frenar la tendència a l'alça", ja que en només set dies la població ha passat de 79 a 150 contagiats.  Jordi Ballart ha admès que la situació "no és d'alarma", però ha apel·lat a la "responsabilitat de la ciutadania" per contenir el virus. Ha demanat als habitants de la població que compleixin amb les distàncies de seguretat, la neteja de mans i l'ús de mascareta. "Hem de mostrar preocupació per la tendència creixent i ser curosos", ha valorat.  A partir d'aquest dimecres, l'Ajuntament activarà un equip de seguretat privada que recorrerà 50 quilòmetres de la ciutat per recolzar les tasques informatives i de control que duu a terme la Policia Municipal i el cos de Mossos d'Esquadra. Per altra banda, s'intensificarà la neteja amb aigua de l'espai públic i les places, com a mesura dissuasòria per evitar la concentració de persones. Per últim, es modificarà l'horari de tancament de les terrasses de bars i restaurants durant el cap de setmana. Així, hauran de fer-ho a les dotze de la nit. Aquestes accions se sumen als testos massius que Salut farà a diversos punts de la ciutat. El departament ha anunciat aquest dimarts que instal·larà carpes per fer aquestes proves a Terrassa, Sabadell i Ripollet. En aquests punts s'informarà la ciutadania de la necessitat, si es tenen símptomes, de fer-se la prova PCR i se la derivarà al CAP corresponent.  Ballart ha explicat que l'Ajuntament treballa de forma coordinada amb el departament de Salut per fer un "seguiment acurat" dels contagis i ha indicat que en el cas de la ciutat egarenca, es posaran dos d'aquests punts a les àrees on s'ha registrat major incidència de la covid-19. Es tracta de l'entorn del CAP Rambla, l'Est i el Nord. Tots els ciutadans que resideixin en aquestes zones podran sotmetre's a les proves. La previsió és que aquest dispositiu permeti fer 1.500 testos en tres dies.  Tot plegat amb l'objectiu de controlar la situació i ajudar el departament de Salut a decidir si cal incloure Terrassa en el grup de municipis que es troben en el nivell 3 del pla de control de transmissió de la covid-19. "Estem en nivell 2 amb brots esporàdics i sense transmissió comunitària", ha explicat l'alcalde que ha reconegut que l'escenari pot canviar en pocs dies. Des de l'inici de la pandèmia Terrassa ha registrat 2.218 casos de coronavirus. A hores d'ara hi ha deu persones ingressades per covid-19 a la ciutat, tres dels quals a MútuaTerrassa i set al Consorci Sanitari de Terrassa. Un d'aquests pacients es troba a la UCI.

Summary: Terrassa activa un equip de seguretat privada i intensifica la neteja al carrer arran de l'augment de casos de covid-19


La formació diu que serà "flexible" en cas que hi hagi eleccions abans que acabin el procés, per tal d'escollir candidat ACN Barcelona.-Junts per Catalunya allargarà el seu congrés fins el 3 d'octubre. La formació ha explicat que serà telemàtic i que permetrà decidir "qüestions de base importants" que no volen fer a córrer cuita. Una de les decisions que el nou partit haurà de prendre durant aquest període congressual que començarà el proper dissabte 25 de juliol serà si permet o no la doble militància. De fet, en una roda de premsa aquest dissabte, l'alcaldessa de Girona, Marta Madrenas no ha aclarit si es donaria de baixa del PDeCat, un cop s'hagi registrat a Junts per Catalunya. La formació, que ha presentat la web on inscriure's, també ha assegurat que seran "flexibles" en cas que es convoquin eleccions abans de la fi del congrés, per tal de poder escollir candidat. El congrés de Junts per Catalunya anunciat pel 25 de juliol durarà més de dos mesos i serà exclusivament telemàtic. "Les circumstàncies no ens permeten fer-ho de cap altra manera", ha explicat la regidora a l'Ajuntament de Barcelona, Elsa Aartadi. El fet que s'allargui en el temps, permet a la formació "fer les coses diferents". En concret, Artadi ha destacat que durant aquest període podran escollir els òrgans de direcció, les ponències polítiques o "preparar el partit" per arribar "en les millors condicions". A més, la regidora ha destacat que la fórmula també els dona la possibilitat de votar de manera telemàtica sense cap necessitat de trobar-se presencialment. "D'aquesta manera també es fomenta la participació, ja que es podrà compartir la documentació de manera àgil", ha ressaltat Artadi. El que no ha quedat aclarit és si els membres de Junts per Catalunya podran mantenir una segona militància, un cop s'hagin afiliat al nou partit. És, per exemple, el cas de l'alcaldessa de Girona i diputada, Marta Madrenas, que ha explicat que qüestions com aquesta s'hauran de resoldre més endavant, un cop començat el congrés.  "Molts dels dubtes que ens plantegeu no els podem resoldre nosaltres, perquè s'haurà d'acordar entre tots plegats", ha assenyalat Madrenas, que acompanyava Artadi a la roda de premsa. Totes dues han cridat a inscriure's al partit, i han deixat clara la "transversalitat" de la formació. "Nosaltres volem eixamplar aquest milió de persones que ens van votar" han destacat. Per això, s'han volgut adreçar a aquells qui ja els han fet confiança, però també a qui no ho ha fet "però vol treballar per aconseguir la independència". Una independència que Madrenas veu no només "viable", sinó també "inevitable". Flexibles en cas d'eleccions En relació a la possibilitat que s'avancin les eleccions abans que acabi el congrés el dia 3 d'octubre, Artadi ha deixat clar que serien "flexibles" per tal de poder assegurar que hi ha un candidat. En aquest sentit, la regidora barcelonina ha remarcat que qui sigui el "màxim representant" en el moment que passi, "haurà d'estar apoderat per prendre les decisions que calgui". Des de Junts per Catalunya, però, descarten "córrer a fer un procés de primàries", entre altres coses perquè les eleccions no estan convocades, i menys quan "hi ha molta feina de base per fer", com una ponència organitzativa o l'elecció de la direcció del nou partit. Canvi de logotip A banda de la web, el nou partit ha presentat també un nou logotip on canvien els antics colors pel verd turquesa. També s'ha canviat la imatge dls perfils oficials de Junts per Catalunya aquest dissabte. Els comptes de Twitter, Facebook i Instagram de la formació de Carles Puigdemont apareixen a partir d'ara només amb la marca 'Junts'.   El canvi arriba tan sols una setmana abans de l'assemblea telemàtica constituent del nou partit de Puigdemont. La formació ja té el control de la marca 'Junts per Catalunya' -fins la setmana passada en mans del PDeCAT.  Amb tot, Madrenas ha deixat clar que el canvi no té res a veure amb possibles problemes pel registre de la marca.

Summary: JxCat farà un congrés telemàtic del 25 de juliol al 3 d'octubre i no aclareix si permet la doble militància


Depeche Mode ha anunciat que actuarà al Palau Sant Jordi de Barcelona el pròxim 7 de desembre en el marc de la seva gira Global Spirit Tour. Posteriorment, la banda britànica també oferirà un concert a Madrid el 16 de desembre. Aquests concerts se suma a les dates ja anunciades de la gira d'hivern per presentar 'Spirit', el 14è disc de la banda. Les entrades per al concert a la capital catalana es posaran a la venda el 12 de juliol amb uns preus que oscil·laran entre els 45 i els 260 euros més despeses. Dos dies abans, les entrades es podran aconseguir a través de la prevenda. La gira d'estiu de la banda britànica va començar el 5 de maig i finalitzarà el 23 de juliol. A l'agost, setembre i octubre, el 'tour' creuarà l'Atlàntic cap a l'Amèrica del Nord abans de retornar a Europa i continuar a l'Amèrica Llatina al març del 2018.

Summary: Depeche Mode actuarà al Palau Sant Jordi de Barcelona el 7 de desembre


La primera missa a la catedral de Barcelona després de dos mesos ha estat la de les nou del matí d'aquest dilluns. L'ha oficiat el canonge Santiago Bueno i ha congregat una desena de persones que han arribat amb mascareta, s'han rentat les mans amb gel desinfectant i s'han situat als bancs respectant les indicacions. "Estem molt contents", ha explicat Bueno a l'ACN, que confia que els fidels "ràpidament" es familiaritzaran amb les noves mesures de prudència. Ha dit que aniran recuperant l'afluència habitual quan els fidels que hi van abans d'anar a treballar tornin a la feina i la gent gran vagi perdent la por.

Summary: Prudència i poca gent a la primera missa amb assistents en dos mesos a la catedral de Barcelona


Amb la celebració del primer acte institucional de la Diada a l'Alt Pirineu i Aran a Isona, al Pallars Jussà, s'ha volgut corregir una anomalia que fins ara existia donat que no hi havia cap celebració institucional. La delegada del Govern a l'Alt Pirineu i Aran, Rosa Amorós, ha explicat que a partir d'ara aquest acte es farà de manera itinerant pel territori el dia previ a la Diada. Amorós ha aprofitat per defensar la vegueria i el seu desplegament. L'acte d'Isona ha comptat amb la presència de la consellera de Justícia, Ester Capella, qui ha reivindicat la ''lliberta, diàleg i democràcia'' i ha tingut un record pels polítics presos i a l'exili. Els parlaments institucionals i la música patriòtica han estat els protagonistes de l'acte d'Isona. Les institucions, formacions polítiques i associacions de la zona han fet una ofrena floral davant del monument dedicat a totes les persones del municipi que han lluitat per la llibertat de Catalunya al llarg de la nostra història. El cant dels Segadors ha clos l'acte institucional. La delegada del Govern ha aprofitat per animar a tots els veïns de l'Alt Pirineu a sumar-se a la manifestació de Barcelona i ha tingut un especial record per tots els polítics presos i a l'exili que no podran fer-ho al costat del seu poble. Amorós ha sentenciat que ''no desistirem fins a aconseguir la seva llibertat'' donat que és ''el nostre objectiu principal'' ha afegit.

Summary: Isona celebra el primer acte institucional de la Diada a l'Alt Pirineu i serveix per reclamar més pes de la vegueria


El laude arbitral, que s'ha dut a terme a la Cort d'Arbitratge de Madrid, ha resolt que FCC (Fomento de Construcciones y Contratas) va complir "correctament amb les seves obligacions contractuals" en els treballs de descontaminació de l'embassament de Flix (Ribera d'Ebre) i que va seguir les instruccions de la direcció d'obra designada per Acuamed. La Cort condemna l'empresa estatal a pagar gairebé 1,8 milions d'euros pels perjudicis ocasionats en aquest procés de rescissió de contracte, però FCC li reclamarà 60 milions d'euros més pel sobrecost que va tenir l'actuació. El laude també resol que el contracte amb la constructora no preveia la depuració de les aigües confinades al pantà. Acuamed ha assegurat a l'Ajuntament de Flix que la decisió de l'arbitratge no afecta la represa dels treballs de descontaminació que queden pendent.  Segons un comunicat de FCC, el laude arbitral "ratifica el correcte compliment de les obligacions contractuals de dragat i descontaminació de llit de l'embassament" per part de la UTE Ebre-Flix i que "ha quedat provat que el pantà havia estat descontaminat", malgrat els peritatges del Ciemat (Centre d'Investigacions Energètiques, Mediambientals i Tecnològiques) que van determinar que falten prop de 80.000 metres cúbics de llots tòxics per retirar. FCC explica, en la nota, que el tribunal d'arbitratge de la Cort de Madrid "assumeix les conclusions dels informes del CSIC (Consell Superior d'Investigacions Científiques)" amb què FCC va defensar el seu compliment del contracte amb Acuamed. En canvi, segons explica la constructora, el laude declara provats "errors als informes tècnics" que va utilitzar Acuamed posteriorment i subscriu que la depuració de les aigües confinades a la zona a netejar, no formava part de l'acord contractual.  L'arbitratge es va interposar després que Acuamed rescindís el contracte a FCC, el 2017, per la negativa de la constructora a retirar els fangs contaminats que encara queden al fons del pantà de Flix. El laude condemna l'empresa estatal a pagar 1,73 milions d'euros a Fomento pels costos del procés – el contracte es va ampliar uns mesos mentre es resolia l'adjudicació de la neteja de l'embassament a una altra empresa-. A més a més, amb la resolució del tribunal d'arbitratge, ara és FCC qui reclamarà 60 milions d'euros a Acuamed pels perjudicis i sobrecost que ha suposat donar per acabades les obres abans d'hora.  Actuament és Tragsa l'empresa encarregada de reprendre i acabar les feines de descontaminació a Flix. A finals de 2017 se li van adjudicar els treballs per 44,6 milions d'euros i 19 mesos de termini. En les últimes setmanes s'ha instal·lat una nova draga, arribada dels Països Baixos, i s'estan fent les proves necessàries abans de començar.  L'empresa estatal ha comunicat a l'Ajuntament de Flix que la decisió del laude arbitral que les obres de descontaminació no es veuran afectades. "Ens han garantit que les obres es reiniciaran en poques setmanes", ha explicat l'alcalde de Flix, Marc Mur. "Des de l'Ajuntament estem interessats en què es descontamini totalment el pantà i estem al marge dels problemes que puguin existir entre Acuamed i l'anterior adjudicatari", ha afegit. "Interpretem que el laude parla de si s'ha complert un contracte, però en cap cas de si el riu està totalment net i a tots ens consta que hi ha diferents pericials que confirmen que queden residus a l'embassament", ha defensat.

Summary: L'arbitratge resol que FCC va complir amb el contracte de neteja del pantà de Flix


Faran una declaració institucional per donar suport "a la democràcia i a l'1-O" ACN Barcelona.-El president de la Generalitat, Carles Puigdemont, es reunirà aquest dilluns al migdia al Palau de la Generalitat amb Ahmed Galai, membre de la Lliga tunisiana pels drets humans, una de les entitats integrants del Quartet de Diàleg per la Pau a Tunísia, que va ser reconegut el 2015 amb el Premi Nobel de la Pau. A la tarda, Puigdemont i Galai compareixeran a la sala Torres Garcia per fer una declaració institucional per donar suport "a la democràcia i a l'1-O", segons han explicat fonts del Govern. El Quartet de Diàleg per la Pau a Tunísia va ser guardonat per "la seva contribució decisiva a construir una democràcia plural" al seu país, segons l'organització.

Summary: Puigdemont es reuneix dilluns amb el Nobel de la Pau Ahmed Galai


El sistema d'aproximació instrumental amb GPS de l'aeroport d'Andorra-La Seu d'Urgell podria entrar en funcionament a finals de maig de 2019. Així s'ha posat de manifest aquest dijous en el 17è Fòrum de l'Empresa Familiar Andorrana (EFA), que enguany gira al voltant de la necessitat de definir una estratègia aeroportuària per al Principat. Un dels tràmits que encara està pendent es podria resoldre entre els mesos de desembre i gener, ja que s'està a l'espera de rebre en les pròximes dues o tres setmanes un informe elaborat per experts de Suïssa. Aquest estudi s'ha de portar a la Comissió Interministerial entre Defensa i Foment (CIDEFO) per tal d'obtenir l'aval, amb caràcter previ a la seva implantació.

Summary: La posada en servei de l'aproximació instrumental amb GPS de l'aeroport de la Seu, prevista per al maig de 2019


El municipi de Roda de Berà (Tarragonès) continua la seva lluita contra l'erosió de la platja. El Servei de Costes de l'Estat ha hagut de fer-hi una nova aportació de sorra. S'hi han abocat fins a 6.000 metres cúbics, a més de recol·locar l'escullera que va soterrada. Aquesta actuació per regenerar la platja es ve fent de forma continuada des de fa anys. L'alcalde Pere Virgili recorda com als anys noranta ja s'hi va dipositar una gran quantitat d'arena, amb vaixells provinents del Garraf. Per estalviar-se aquestes obres d'emergència anuals -amb el seu corresponent cost-, el municipi vol una solució definitiva i que es construeixin dos espigons just sota l'ermita de Berà per consolidar aquest tram de costa, molt freqüentat per turistes. És un projecte de major envergadura, pressupostat en 1,5 milions d'euros, que es manté sobre la taula, pendent d'execució, sense encara partida econòmica.

Summary: Nova aportació de sorra a la platja de Roda de Berà


La ministra d'Agricultura en funcions, Isabel García Tejerina, ha manifestat aquest diumenge el seu "respecte absolut" per la situació que ha viscut el PSOE en les últimes hores i ha afirmat que desitja "el millor" al partit que fins ara liderava Pedro Sánchez perquè "Espanya necessita un partit socialista moderat i fort, ja que ha estat molt important en la història del nostre país". Respecte a la possibilitat que la dimissió de Sánchez auguri una possible abstenció del PSOE en la investidura de Mariano Rajoy, la ministra s'ha mostrat molt prudent però ha dit que "aquesta és una anàlisi que fa la major part de la gent, no fa falta estar en el govern en funcions per arribar a aquesta conclusió" i ha reiterat que el PP segueix tenint la "mà estesa" amb els partits constitucionalistes -PSOE i C's- per arribar a alguna mena d'acord que faci possible la formació d'un nou govern. Tejerina n'ha parlat just abans de presidir la cloenda de la 62a Fira de Sant Miquel de Lleida.

Summary: Tejerina afirma que vol "el millor" pel PSOE i reitera la "mà estesa" del PP


Els Mossos d'Esquadra van denunciar el 2 de juny a l'AP-7 dos conductors de dos autocars, d'entre 40 i 50 anys, nacionalitat marroquina i veïns del Marroc amb excés de pes i sense anotacions manuals dels temps de conducció i descans. A un d'ells també se l'acusa de conduir sense autorització internacional de transport i a l'altre per conducció negligent i perquè el segon conductor no duia cinturó de seguretat. Les multes imposades als vehicles, que eren de línia regular venien de França amb destí al Marroc, ascendeixen a 11.400 euros. El 2 de juny una patrulla dels Mossos d'Esquadra de Girona va aturar un autobús de línia regular que portava un remolc a l'AP-7 al punt quilomètric 6,5, dins del terme municipal de la Jonquera. Els mossos van observar que l'autobús que anava direcció al Marroc feia una conducció negligent i durant la inspecció van constatar que el conductor del vehicle portava excés de pes al remolc i a l'interior del vehicle –tant al lloc que està reservat als passatgers i al conductor com en un compartiment del motor del vehicle-. A més, el vehicle transportava 27 passatgers i un d'ells estava assegut al mig del passadís. Per tot plegat, la policia catalana va denunciar al conductor del vehicle per manca d'anotació manual dels temps de conducció i descans, per excés de pes de més del 30%, per excés de pes del remolc de més del 35%, per conducció negligent i també va denunciar al segon conductor del vehicle per no portar el cinturó de seguretat. Unes hores abans, una altra dotació de trànsit dels Mossos va aturar un altre autobús de línia regular entre Bèlgica i Marroc a l'AP-7 al punt quilomètric 71 en sentit sud, concretament al terme municipal Riudellots de la Selva. Durant la inspecció corresponent els agents van detectar que no s'havien anotat els temps de conducció i descans, que el conductor no tenia autorització internacional de transport i que portava un excés de pes superior al 35% permès. Per tot plegat, l'individu que conduïa el vehicle va ser denunciat. Segons un comunicat dels Mossos d'Esquadra, els conductors s'enfrontaran a infraccions administratives que els podrien comportar un cost econòmic superior als 11.400 euros.

Summary: Denuncien els conductors de dos autobusos per excés de pes i conducció negligent a l'AP-7


Mig centenar d'antifeixistes protesten aquest dissabte a la tarda contra un acte de Vox que se celebra al Casal Pere Quart de Sabadell. Els CDRs de la ciutat han fet una crida a participar en una "rua antifeixista" contra l'acte de l'extrema dreta, on hi ha una trentena de persones. Els manifestants criden consignes contra el feixisme i la ultradreta davant del cordó dels Mossos d'Esquadra, que els separa de la zona on es troben els seguidors de Vox. Alguns manifestants han empès les tanques, i han cridat contra els Mossos. D'altres, disfressats en motiu del Carnaval, també han fet proclames com 'veí, desperta, hi ha nazis a la porta'.

Summary: Desenes d'antifeixistes protesten contra un acte de Vox a Sabadell


La ministra d'Hisenda, María Jesús Montero, s'ha mostrat "bastant optimista" que hi haurà pressupostos en les dates que va establir l'executiu espanyol malgrat la "rabieta" de l'oposició. D'aquesta manera s'ha referit al fet que la Mesa del Congrés, amb majoria de PP i Cs, hagi rebutjat l'intent del PSOE de superar el veto dels populars al Senat. "Els inconvenients que ens trobem pel camí perjudiquen els ciutadans i no el govern. L'oposició està instal·lada en una rabieta que està impedint una major capacitat de millorar la vida dels pensionistes, de les persones que estan malaltes i, en definitiva, de l'estat del benestar", ha manifestat en declaracions als periodistes després de l'esmorzar que ha protagonitzat la ministra de Justícia, Dolores Delgado.  Preguntada per si són suficients les explicacions de la ministra de Justícia sobre la seva relació amb el comissari José Manuel Villarejo, Montero ha respost que no li toca a ella valorar-ho tot recordant que la ministra ja ha anunciat la seva compareixença al Congrés a petició pròpia. Així mateix, ha afegit que és una magnífica ministra i que l'important és que està concentrada en la modernització i la democratització del sistema judicial.

Summary: Montero creu que hi haurà pressupostos per les dates previstes tot i la "rabieta" de l'oposició


El govern d'Angela Merkel ha acordat invertir més de 40.000 milions d'euros per lluitar contra el canvi climàtic a Alemanya. La coalició formada pels democratacristians i socialdemòcrates impulsarà així un paquet de mesures destinat a reduir l'emissió de gasos contaminants en els pròxims quatre anys. Un pacte que coincideix amb les protestes d'aquest divendres arreu del món que reclamen una acció urgent per combatre la crisi climàtica. Donat que s'espera que l'economia alemanya entri en recessió tècnica aquest mes, Merkel s'ha compromès que les mesures mediambientals no perjudiquin la salut econòmica del país.

Summary: El govern de Merkel acorda invertir més de 40.000 milions d'euros per lluitar contra el canvi climàtic


Fonts de la fiscalia qualifiquen de "molt interessant" l'atestat dels Mossos d'Esquadra  ACN Madrid.-Els quatre detinguts pels atemptats de Barcelona i Cambrils han començat a declarar davant del jutge Fernando Andreu quan faltaven pocs minuts per a la una de la tarda. El primer en donar la seva versió dels fets serà Mohamed Houli Chemal, de 21 anys i que va ser arrestat a l'Hospital de Tortosa després de ser ingressat per l'explosió d'Alcanar. Houli ha abandonat aquest matí la comandància de la Guàrdia Civil de Tres Cantos (on tots quatre han passat la nit incomunicats) vestit amb un pijama d'hospital i amb ferides visibles. Fonts de a fiscalia han confirmat que declararan assistits per lletrats d'ofici i que no necessiten intèrpret perquè "parlen perfectament el castellà". Els detinguts han arribat a les vuit del matí a l'Audiència Nacional i, abans de prendre'ls declaració, el jutge Fernando Andreu i les fiscals Dolores Delgado i Ana Noé han estat llegint i estudiant l'atestat dels Mossos d'Esquadra, que se'ls ha entregat aquest mateix dimarts. L'atestat recull el detall de tots els interrogatoris i d'altres diligències ordenades pel mateix jutge Andreu. Les mateixes fonts han qualificat l'informe policial de "molt interessant". Els quatre detinguts han entrat a les 8h del matí a l'Audiència Nacional. Han passat la nit a la comandància de la Guàrdia Civil de Tres Cantos, on van arribar-hi dilluns a la nit procedents de Barcelona. En tot moment, la policia els ha mantingut incomunicats per evitar que comparteixin informació entre ells.  Segons la llei, mentre duri la incomunicació se'ls suspèn el dret de tenir un advocat de confiança i, per tant, estan assistits per lletrats del torno d'ofici de Madrid. Abans de passar a declarar, el jutge i la fiscalia han rebut i estudiat l'atestat complet dels Mossos d'Esquadra, que és el cos policial designat per l'Audiència Nacional per dirigir la investigació.  En aquest informe hi ha el detall dels interrogatoris fets en dependències policials, així com la resta de diligències ordenades pel jutge de l'Audiència Nacional. Després de les declaracions, Andreu haurà de decidir si els arrestats surten en llibertat o ingressen a presó.  Els detinguts són Driss Oukabir, de 28 anys, que va ser el primer arrestat a Ripoll i germà gran de Moussa Oukabir, abatut a Cambrils; Mohamed Houli Chemal, de 21 anys i arrestat a l'Hospital de Tortosa després de ser ingressat per l'explosió d'Alcanar; Mohammed Aalla, de 27 anys, detingut a Ripoll i germà de l'abatut a Cambrils Said Aalla; i Salh El Karib, de 24 anys i detingut a Ripoll.

Summary: Comencen a declarar a l'Audiència Nacional els quatre detinguts pels atemptats de Barcelona i Cambrils


Un jutjat penal de Barcelona ha absolt un matrimoni que va ser desallotjat el juliol del 2011 del seu pis de lloguer al carrer Andrade, al barri del Clot. S'enfrontaven a una petició inicial de més de dos anys de presó per part de la fiscalia i la Generalitat per haver suposadament lesionat alguns agents antiavalots dels Mossos d'Esquadra que van intervenir en el desnonament, després que desenes de veïns intentessin impedir-ho. L'operació policial va ser molt qüestionada pels aldarulls al carrer i pel fet que els agents acabessin entrant al pis posant escales del carrer al balcó. Dels altres tres acusats en el judici, veïns que haurien agredit policies, un ha quedat absolt, i els altres dos han estat condemnats a tres mesos de presó per atemptat a l'autoritat i falta de lesions.

Summary: Absolt el matrimoni desallotjat al Clot el juliol del 2011 pels antiavalots dels Mossos


Els treballadors d'Unipost de Manresa reclamen poder cobrar "al dia". Així ho ha explicat la delegada sindicat de la CGT, Imma Mas, qui ha destacat que tot i que el 2014 l'empresa es va comprometre per escrit a pagar entre l'1 i el 5 de cada mes, "no ho estan complint". De fet, aquest dimecres, en una roda de premsa conjunta amb la CUP, Mas ha posat d'exemple els darrers quatre mesos. Segons ha relatat, el sou s'ha anat cobrant en tres i quatre pagaments cada mes i l'abril encara no l'han cobrat sencer. Una altra de les exigències dels treballadors és que Unipost  els aboni les pagues endarrerides. De la paga d'estiu del 2016 encara els deuen el 60%, mentre que encara no han cobrat res de la paga del desembre. Per la seva banda, el regidor de la CUP, Jordi Garcés, ha reclamat un salari mínim de ciutat de 1.000 euros per a tots els treballadors.

Summary: Els treballadors d'Unipost de Manresa reclamen cobrar "al dia" i que l'empresa aboni les pagues endarrerides


Els equips d'emergència han trobat sa i estalvi l'avi de 73 anys que es va perdre aquest dijous a Caldes de Malavella (Selva). Ha estat un voluntari que ajudava a les tasques de recerca qui l'ha localitzat pocs minuts abans de les deu del matí, a la zona coneguda com La Goba, al terme municipal de Vidreres (Selva). Va ser el cuidador de l'ancià, que està malalt d'alzheimer, qui en va denunciar la desaparició quan va veure que no era a casa. La cerca es va acotar entre les poblacions de Flaçà (Gironès) i Caldes de Malavella. En total hi han participat deu dotacions de Bombers, un helicòpter amb efectius del GRAE i una dotació del grup caní, a més de diverses patrulles dels Mossos d'Esquadra i de la Policia Local de Caldes de Malavella. L'home, es troba en bon estat, tot i que ha estat atès pels metges del Centre d'Atenció Primària de Caldes.

Summary: Troben sa i estalvi a Vidreres l'avi de 73 anys malalt d'alzheimer que es va perdre aquest dijous a Caldes de Malavella


El Departament de Salut ha suspès les visites, els ingressos i les sortides de curta durada i cap de setmana dels centres residencials de gent gran de les comarques del Montsià, el Baix Ebre i la Ribera d'Ebre i dels municipis de Ripollet, Terrassa i Sabadell per l'aparició de diversos brots de coronavirus en punts d'aquest territori. Només es podran fer sortides superiors a les tres setmanes i quedarà a cada centre la consideració de permetre'n de curta durada en casos excepcionals i acompanyats de cuidadors. Per a la gent gran que torni a la residència després d'una sortida superior a les tres setmanes, caldrà que adoptin les mesures de protecció com si es tractes d'un nou ingrés, amb prova PCR i aïllament de 14 dies. Per a aquestes sortides, es requerirà que el resident o un familiar que se'n faci càrrec signin una declaració responsable i que rebran informació sobre les mesures de protecció a seguir. D'altra banda, Salut també ha establert que es podran permetre les visites en casos d'urgència o necessitat justificada a les residències per preservar el dret d'acompanyament al final de la vida i seguint sempre les mesures de protecció recomanades. A més, a l'interior de les residències es crearan unitats de convivència estables d'entre 15 i 20 persones i s'ha suspès l'activitat dels centres de dia de gent gran, tot i que es pot valorar l'atenció a casos específics en cas de necessitats socials especials. En un comunicat, el Departament de Salut explica que les dades mostren una situació de "control epidemiològic" però justifica aquestes mesures per la mobilitat interna laboral i social dels ciutadans i per l'objectiu de minimitzar el risc d'infecció entre els col·lectius més vulnerables. A més, recorda que "un percentatge important" dels casos detectats en aquests brots són de persones asimptomàtiques. Per la seva banda, l'alcalde d'Amposta, Adam Tomàs, ha explicat que la suspensió de les visites de familiars s'ha començat a aplicar a principis d'aquesta setmana i que per garantir el contacte amb els residents es recorrerà a les videotrucades. D'altra banda, la regidora de Salut i Serveis Socials, Susanna Sancho, ha assenyalat que els gerocultors de la residència passaran a oferir Servei d’Atenció Domiciliària (SAD) i que aquest és un servei que caldrà reforçar des de l’Ajuntament.

Summary: Suspeses les visites a les residències de gent gran al Montsià, Baix Ebre, Ribera d'Ebre, Ripollet, Terrassa i Sabadell


L'entitat ecologista Ipcena ha enviat una carta al cap del servei de Fauna i Flora del Departament de Territori i Sostenibilitat, Ricard Casanovas, per demanar-li que la Generalitat anul·li el sorteig que se celebra cada any en el marc dels actes de celebració de la festa de Sant Antoni Abat a Solsona. Segons informa Ipcena, l'entitat organitzadora, la Comissió de Fires i Festes de Solsona (COFESTAS) organitza una rifa on es sorteja "un porc viu, un xai i dos galls" i, segons ells, "la Llei de protecció dels animals prohibeix donar com a premi o recompensa qualsevol animal". Per això, l'entitat demana a la Generalitat que prohibeixi als organitzadors del sorteig que realitzin la rifa amb animals i que els hi obri un expedient. En la missiva, també demanen que els fets es comuniquin al Departament d'Interior i al d'Agricultura perquè, tant els Mossos d'Esquadra com els Agents Rurals, perquè actuïn per evitar que l'acte es dugui a terme.

Summary: Ipcena demana a la Generalitat que prohibeixi el sorteig d'animals vius durant la festa de Sant Antoni Abat a Solsona


Un dels 29 detinguts en l'operació contra el narcotràfic que la policia espanyola va dur a terme a Catalunya i Saragossa aquest dimecres és un mosso d'esquadra. Així ho han confirmats fonts de la policia espanyola a l'ACN. La detenció va tenir lloc a Lleida i el mosso va quedar en llibertat després de declarar, han assenyalat les mateixes fonts. L'operació, anomenada 'Picapedra', va permetre desarticular una organització criminal especialitzada en la introducció i comercialització de substàncies estupefaents a Saragossa i Catalunya. La policia va comissar cinc quilos de cocaïna, 236 grams d'heroïna, 2,3 quilos de marihuana i 37.000 euros en efectiu. Dinou dels detinguts van ingressar a presó de manera preventiva.  En l'operació, es van efectuar registres a Saragossa, Barcelona, Lleida, Sant Feliu de Llobregat, Ripollet (Vallès Occidental), Sant Boi de Llobregat (Baix Llobregat), Sant Adrià de Besós (Barcelonès), Cerdanyola del Vallès (Vallès Occidental) i Sabadell, segons va informar la policia espanyola aquest dimecres. A més de la droga i diners en efectiu, es van decomissar catorze quilos de substància adulterant, armes de foc, munició, vuit vehicles, premses mecàniques pel compactat de la droga, balances de precisió, batedores, envasadores i diversos materials per elaborar, adulterar i distribuir la droga com ara filferros o plàstics. Les investigacions es van iniciar el setembre de l'any passat en detectar la presència d'un grup criminal jerarquitzat que es dedicava al narcotràfic, establert a Saragossa i del qual formaven part principalment persones de nacionalitat colombiana. La policia espanyola creu que l'organització tenia un grau d'especialització alt.

Summary: Un mosso entre els 29 detinguts per narcotràfic en l'operació de la policia espanyola a Catalunya i Saragossa


La quarta reunió de mediació entre la direcció de Nissan i els sindicats ha acabat sense acord i amb posicions enrocades. La plantilla reclama negociar fora de l'Expedient de Regulació d'Ocupació (ERO) i l'empresa no està disposada a retirar-lo quan falten 7 dies perquè s'acabi el període de consultes. La proposta que va fer pública la multinacional aquesta setmana continua en peu: ajornar el tancament sis mesos i no acomiadar fins al gener a canvi de firmar l'acord i reiniciar la producció, aturada des del maig per la vaga indefinida. Fonts sindicals rebutgen el plantejament de Nissan i exigeixen negociar en un altre marc que no sigui l'ERO, que afecta 2.525 treballadors de les fàbriques de Zona Franca, Montcada i Reixac i Sant Andreu.  El Departament ha tornat a convocar una mediació per dimarts i dijous de la setmana que ve. De moment, encara no s'han pactat més reunions per exhaurir el temps fins al 30 de juliol, quan es complirà un més des que es va presentar l'expedient, i per tant, ja es podrà executar.  L'empresa veu urgent avançar en les negociacions amb "l'objectiu de poder arribar a la millor solució per tots els empleats" i de guanyar temps per "valorar alternatives". En un comunicat, Nissan reitera la "voluntat de col·laborar activament" en la recerca d'alternatives que "puguin minimitzar l'impacte" del tancament dels tres centres i demana als sindicats que ajudin a "desbloquejar" la situació.  Durant la reunió d'aquest dijous, l'automobilística ha comunicat als treballadors que vol negociar les indemnitzacions en tres trams diferents. El primer grup serien els nascuts abans del 1966; el segon, els nascuts entre 1967 i 1970 i el darrer els que tinguin menys de 50 anys.   "No hi ha hagut cap avenç, les posicions continuen enfrontades. L'empresa ha de posar més sobre la taula perquè és ella la que ha estat enganyant als treballadors", ha explicat el representant d'USOC al comitè d'empresa, Miguel Ruiz. Una de les queixes dels sindicats era la coincidència de les consultes locals amb el període de negociació amb el comitè europeu, que ja ha finalitzat després de l'entrega per part dels treballadors d'un informe elaborat per una consultora que "demostra" que els arguments de Nissan per deixar de produir a Catalunya són "manipulats, enganyosos i sense cap valor", ha indicat Ruiz. "Les causes que ens posen sobre la taula estan dissenyades per justificar el tancament, no per demostrar-lo", ha afegit.

Summary: ACTUALIZACIÓ:La quarta mediació sobre l'ERO de Nissan acaba sense acord i amb posicions enrocades


La QUAM-CAPP 2016 es fa més internacional que mai i incorpora la participació de nou socis provinents de sis països europeus. Aquesta dimensió internacional s’aconsegueix mitjançant el programa ‘Collaborative Arts Partnership Programme’ (CAPP), un projecte d’investigació entorn a les pràctiques artístiques col·laboratives. A més, comptarà amb la presencia d’investigadors, professors i alumnes del Màster en Intervenció i Gestió del Paisatge i el Patrimoni, organitzat per la Universitat Autònoma de Barcelona (UAB) i el Museu d’Història de Barcelona (MUHBA). En l'edició d'aquest any, que tindrà lloc del 17 al 22 d'octubre, el ACVic Centre d’Arts Contemporànies serà l’encarregat d’acollir aquesta activitat de recerca, debat formació i producció especialitzada en l'àmbit de l'art contemporani, que enguany tindrà format de taller i proposarà projectes d’intervenció i gestió concrets que es puguin aplicar per transformar el barri de les Adoberies de Vic en un districte cultural i artístic.

Summary: La QUAM-CAPP 2016 s’internacionalitza i transformarà el barri de les adoberies de Vic en un districte artístic i cultural


El Departament d'Agricultura, Ramaderia, Pesca i Alimentació ha organitzat unes jornades tècniques per tal d'analitzar la relació dels voltors amb els ramats que pasturen per les muntanyes i com evitar possibles incidents o atacs. Els experts han recomanat que s'aixequi l'obligació de retirar els cadàvers dels animals que moren a la muntanya per d'aquesta manera les poblacions de voltors es tornin a regular soles i no depenguin de l'alimentació que se'ls dona. L'investigador de la UDL, Antoni Margalida, assegura que "les poblacions s'haurien de regular com abans, si es deixen els caps de bestiar que moren al camp les zones amb més ramaderia serien més riques en voltors". L'obligació de recollir els caps de bestiar que moren als camps, degut a la malaltia de les vaques boges, i la reducció dels canyets on s'alimenta els voltors han donat la sensació d'un canvi d'hàbits d'aquests animals que segons els ramaders han perdut la por a acostar-se als ramats i atacar-los. Tot i això, els experts insisteixen en que els voltors no són animals preparats per atacar animals vius.  El cap de servei de Biodiversitat i Protecció Animal del Departament de Territori i Sostenibilitat, Ricard Casanova, ha manifestat que "s'ha de treballar en la contractació d'assegurances que cobreixin els atacs de fauna salvatge al bestiar". D'aquesta manera, ha dit Casanova, "prendre mesures per tal de trobar un punt mig entre l'afavoriment de l'existència de carronyaires i mantenir l'activitat ramadera de muntanya".

Summary: Experts recomanen no retirar els caps de bestiar que moren al camp perquè les poblacions de voltors es regulin soles


Celaá: “Si hi ha una proposta diferent del que significa participar al govern tota la resta està obert” ACN Madrid.-La portaveu del govern espanyol, Isabel Celaá, s’ha mostrat convençuda aquest dilluns que el PSOE milloraria els seus resultats en cas de repetició electoral. En una entrevista a la Cadena SER, Celaá ha fet referència a les enquestes que recullen, segons ha dit, “un suport molt important de la ciutadania” a un partit que “ofereix estabilitat i seguretat” i que té “un projecte per als pròxims quatre anys”. A dos dies que el rei Felip VI culmini la seva ronda de consultes i aclareixi si proposa, o no, un candidat, Celaá ha emplaçat Podem a moure fitxa perquè “encara queden hores”. “Si hi ha una proposta diferent del que significa participar al govern tota la resta està obert” ha afirmat.    Amb tot, Celaá ha admès que hi ha “desconfiança” entre els dos líders i els equips negociadors. “No ha estat possible reconstruir aquesta confiança”, ha dit la portaveu del govern espanyol, i “no hi ha confiança perquè una part del govern no pot ser vigilada per una altra part del govern”.  En aquest marc ha lamentat que el seu executiu s’ha trobat amb posicions “molt inflexibles” per part de Rivera, de Casado, i també per part de Podem, que “no vol acceptar una altra cosa que no sigui un govern de coalició”.

Summary: El govern de Sánchez confia que les urnes milloraran el resultat del PSOE en cas de repetició electoral


El rei Felip de Bèlgica ha reconegut per primer cop que es van cometre "actes de violència i crueltat" durant l'època colonial al Congo. En una carta enviada al president de la República Democràtica del Congo, Félix Tshisekedi, en motiu del seixanta aniversari de la independència del país, la monarquia belga diu "lamentar profundament" el "sofriment i les humiliacions" que va patir la població del Congo durant l'època colonial. "Es van cometre actes de violència i crueltat que encara pesen sobre la nostra memòria col·lectiva", diu la monarquia belga, que assumeix el deute històric amb el Congo per l'explotació del país, primer per part de Leopold II i posteriorment per l'Estat belga, que va causar més de 10 milions de morts al país. En el mateix dia, la primera ministra belga, Sophie Wilmès, també ha remarcat que "és l'hora que Bèlgica miri cara a cara el seu passat", cosa que considera que "passa pel reconeixement del patiment dels altres".  El parlament federal de Bèlgica ha apostat per crear una comissió per abordar en els pròxims mesos el passat colonial.

Summary: El Rei dels belgues es disculpa pels "actes de violència i crueltat" durant l'època colonial al Congo


El jutjat central d’instrucció número 3 de l’Audiència Nacional ha acordat rectificar la fiança per responsabilitat civil subsidiària imposada al Banc Sabadell i l’ha fixada en 25,6 MEUR, després que aquest dimecres la resolució d’apertura de judici oral contra vuit exdirectius de la CAM imposés 1.592 milions de fiança al banc per assegurar les responsabilitats pecuniàries. Segons que ha informat l’Audiència Nacional aquest dijous, la magistrada, Carmen Lamela, ha accedit a la petició dels representants del Banc Sabadell i reconeix a la seva resolució que les úniques parts acusadores que sol·liciten responsabilitat civil subsidiària són Bon Llar S.L. i el particular Diego de Ramón, que varen efectuar reclamacions per 62.545 euros i 19.161 euros, respectivament.  Així mateix, la jutgessa, de conformitat amb el que estableix l’article 267 de la Llei orgànica del Poder Judicial rectifica la quantitat i imposa al Banc Sabadell 25,6 MEUR, xifra que correspon a la suma d’ambdues quantitats més un terç, segons que explica la nota de premsa enviada per l'Audiència Nacional.  La resolució també modifica la quantitat sobre la qual haurà de respondre Salvador Ochoa en no exercir contra ell l’acusació del Fons de Garantia de Dipòsits, per la qual cosa haurà de respondre per 387 MEUR i no per 1.592 MEUR.

Summary: L’Audiència Nacional rectifica la fiança del Banc Sabadell en el judici de la CAM i la fixa en 25,6 MEUR


El ministre d’Afers Exteriors espanyol, Josep Borrell, ha evitat opinar sobre el fet que l’Eurocambra aculli el 6 de març una conferència amb el secretari general de Vox, Javier Ortega, i dos membres més del partit d’extrema dreta. Preguntat en roda de premsa des de Brussel·les sobre l’acte, Borrell ha assegurat: “No en tenia notícia, francament, però el Parlament Europeu té un responsable, que és el president Tajani, una persona que té la confiança de la cambra, ell sabrà el que ha de fer”. El ministre espanyol ha el·ludit pronunciar-se sobre la conferència assegurant que “ni tan sols” sap que ho han demanat, que la cambra els hagi acollit o a petició de qui. “No em puc pronunciar sobre coses que no conec”, ha assegurat. El pròxim 6 de març l’Eurocambra té previst acollir la conferència "Catalunya, una regió espanyola", en què participaran Ortega, el portaveu a Catalunya, Jorge Buxadé, i la vicepresidenta de relacions institucionals a les illes balears, Malena Contestí. Vox ha estat convidat per l'eurodiputat polonès de Llei i Justícia Kosma Zlotowski (ECR).

Summary: Borrell, sobre l’acte de Vox al Parlament Europeu: “Tajani té la confiança de la cambra, ell sabrà què ha de fer”


L’entitat ho atribueix a les provisions per fer front a les clàusules sòl i als efectes de la venda del City National Bank of Florida, entre d’altres ACN Madrid.-Bankia va obtenir durant el 2016 un benefici de 804 milions d’euros, el que representa un 22,7% menys que l’anterior, segons ha informat l’entitat a la Comissió Nacional del Mercat de Valors (CNMV). Bankia ha atribuït aquest descens a les provisions per fer front a la les contingències derivades de les clàusules sòl, a l’entorn de tipus d’interès negatius registrats durant quasi la totalitat de l’any passat i la venda de City National Bank of Florida. El president de Bankia, José Ignacio Goirigolzarri, ha destacat que l’entitat “ha estat capaç de fer front a un entorn molt complex per al sector financer, mantenir alts nivells de rendibilitat i solvència i així poder incrementar de nou el dividend als nostres accionistes”. En aquest sentit, proposarà elevar un 5% el dividend, fins als 317 milions d’euros.

Summary: Bankia obté un benefici de 804 milions d’euros durant el 2016, un 22,7% menys


Treballadors de l'empresa ILUNION, encarregada de la seguretat a l'aeròdrom català, alerten que des de l'entrada en vigor del nivell 4 d'alerta terrorista el mes de maig de l'any 2015, la seguretat als tres accessos per a vehicles de l'aeroport "no està garantida". Denuncien que a partir d'aquesta data, els tres agents de la Guàrdia Civil que prestaven servei en aquests filtres d'accés ja no hi són i que la responsabilitat recau en un únic agent de seguretat. "Hem passat de tenir tres agents armats, dos a l'entrada i un a la sortida, a controlar els accessos amb un únic vigilant", afegeixen. Una situació que s'agreuja a la nit quan el vigilant moltes vegades ha de donar suport al control d'accés de personal "deixant totalment desprotegit" el filtre. Aquesta situació, asseguren, ja s'ha traduït en greus problemes de seguretat amb gent que ha accedit en cotxe i fins i tot caminant a les pistes sense que ningú els detectés. AENA, de la seva part, assegura que la seguretat als accessos "està totalment garantida" amb una vigilant de seguretat les 24 hores del dia.  Els treballadors denuncien que ja fa temps que treballen en unes condicions de feina "molt precàries" que els fa molt difícil fer correctament la seva feina. "Tenim un absentisme laboral de gairebé el 7% perquè la gent treballa sota molta pressió i amb pocs recursos", afegeixen. En aquest sentit, asseguren que la situació "és un peix que es mossega la cua" perquè moltes baixes no es cobreixen com cal i això fa que la resta de treballadors hagin de fer més feina de la que els pertoca. Malgrat que és un problema generalitzat, asseguren que és als accessos de vehicles a les pistes de l'aeroport on es fa més evident que "no s'estan fent bé les coses en matèria de seguretat". Expliquen que fins el mes de maig de l'any passat, a dos dels tres filtres d'entrada hi havia, a banda del vigilant de seguretat, tres agents de la Guàrdia Civil les 24 hores del dia, dos a l'entrada i un de fiscal a la sortida. Una circumstància que, paradoxalment, coincidint amb l'entrada en vigor del nivell 4 d'alerta terrorista va canviar. "Actualment, entre el carrer i les pistes d'un aeroport de les dimensions del Prat només hi ha una barrera mòbil i un vigilant de seguretat que no va armat", alerten. Fonts de la Guàrdia Civil han confirmat a l'ACN que han deixat de fer vigilància estàtica durant les 24 hores en els accessos de vehicles a les pistes de l'aeroport del Prat. Es tracta d'una decisió acordada amb AENA per seguir els criteris que s'apliquen en els aeroports més importants de l'estat espanyol, on, de la vigilància en aquestes casetes, se n'encarrega la seguretat privada, han assenyalat les mateixes fonts. Tot i que ja no hi ha agents de la Guàrdia Civil destinats a les casetes durant tot el dia, aquest cos policial és el màxim responsable de la zona restringida de seguretat de l'aeroport i realitza controls aleatoris en diversos punts, entre els quals els accessos de vehicles a les pistes.  Si durant el dia la situació ja és complicada, els treballadors denuncien que a les nits la cosa empitjora encara més perquè el vigilant que s'encarrega de l'accés de vehicles moltes vegades ha de donar suport al que controla l'entrada de personal deixant desguarnit el filtre d'entrades i sortides dels vehicles a les pistes. "És impossible fer bé la feina quan, a banda d'inspeccionar vehicles, comprovar precintes de càrrega i identificacions, has de donar suport al company de control d'accés de treballadors", lamenten. Els treballadors afegeixen que des de que es van retirar els agents de la Guàrdia Civil ja s'han produït diverses situacions de risc que han acabat amb l'obertura d'expedients sancionadors per faltes greus contra companys. Expliquen que el mes de juliol de l'any passat, un vehicle privat i una ambulància van entrar a les pistes de l'aeroport sense que ningú els detectés i que en una altre ocasió la cosa va anar més enllà quan un grup de turistes van entrar a peu a la zona de pistes buscant un restaurant de menjar ràpid.  Asseguren que han denunciat aquests fets en reiterades ocasions als responsables de l'empresa ILUNION que, fins el moment, ha respost amb expedients sancionadors contra els treballadors quan han incorregut en una falta però que no ha destinat més efectius ni recursos a les tasques de vigilància per garantir un millor servei. "S'han denunciat els fets davant la inspecció de treball, però després de gairebé un any les coses segueixen com estaven", lamenten els treballadors.  Els treballadors també critiquen que des del 2012, el contracte entre AENA i ILUNION (anteriorment Vigilancia Integrada S.A.), empresa que forma part del Grup ONCE, va en funció d'objectius, és a dir, expliquen, que AENA imposa sancions econòmiques a la concessionària si el servei no es presta en condicions òptimes de qualitat. Unes sancions, asseguren, que en els darrers anys han superat els 100.000 euros anuals però que no han servit perquè l'empresa hagi pres mesures efectives per millorar la qualitat del servei que presta.  Aena diu que la seguretat està "totalment garantida" Fonts d'Aena consultades sobre la qüestió han assegurat a l'ACN que la seguretat als tres punts d'accés per a vehicles a l'aeroport de Barcelona "està totalment garantida" amb un vigilant de seguretat les 24 hores del dia a tots ells. A més, expliquen que a la nit la barrera mòbil sempre es tanca, el que obliga a avisar al vigilant de seguretat en el cas que aquest estigui donant suport en aquell moment al vigilant de l'accés de treballadors a les pistes.

Summary: Treballadors de l'aeroport del Prat alerten de greus mancances de seguretat als accessos de vehicles a les pistes


L'Íbex 35 continua acusant les turbulències polítiques espanyoles i italianes. El selectiu estatal ha caigut aquest dimarts un 2,49%, que el deixa en els 9.521 punts, prop dels mínims interanuals. Cap dels 35 valors que conformen l'índex ha aconseguit acabar la sessió en números verds, però ha estat el sector bancari el que ha experimentat els descensos més acusats. Així, el Banc Sabadell ha caigut un 6,82%, i ara els seus títols cotitzen a 1,49 euros; el Santander ha caigut un 5,43%, fins als 4,62 euros; Bankia ha perdut un 5,20%, fins als 3,26 euros; CaixaBank un 4,65%, fins als 3,69, i BBVA un 4,17%, fins als 5,88. El millor valor de la jornada ha estat Repsol, que ha tancat les pèrdues amb un descens del 0,13%. Pel que fa a la prima de risc, el bo espanyol es paga ara amb un diferencial de 127 punts bàsics respecte del bo alemany. D'aquesta manera, l'Íbex 35 encadena cinc jornades consecutives de pèrdues, des dels 10.138 punts en què tancava el 23 de maig fins als 9.521 d'aquest dimarts. Val a dir que la inestabilitat política d'Espanya, amb la moció de censura plantejada a Mariano Rajoy després de la primera sentència de la trama Gürtel, i a Itàlia, amb el nomenament d'un govern interí de perfil tècnic com a pas previ a la convocatòria de noves eleccions, s'ha deixat sentir a la resta de selectius europeus. Així, el DAX alemany ha tancat amb pèrdues de l'1,53%, fins als 12.666 punts. El CAC francès ha caigut un 1,29%, fins als 5.438. L'FTSE anglès ha baixat un 1,26% fins als 7.632. I el MIB italià ha perdut un 2,65% fins als 21.350.

Summary: Nova jornada de descensos a l'Íbex, que perd un 2,49% i cau fins als 9.521 punts


El president d''Òmnium Cultural, Jordi Cuixart, ha assegurat que no pensa cedir "al xantatge de l'Estat" i ha volgut deixar clar que aquest "no decidirà mai qui dirigeix" l'entitat. "Ni Franco va poder acabar amb Òmnium", ha recalcat. Cuixart ha volgut adreçar un missatge als socis de l'entitat que aquest divendres celebraven l'assemblea ordinària. Quan falten dos dies per complir-ne mil empresonat, el líder d'Òmnium s'ha mostrat contundent davant dels socis i els hi ha remarcat que un dels seus objectius, durant tots aquests mesos, ha estat mantenir "la serenor" i "la determinació" per sortir de la presó "com a president d'Òmnium".

Summary: Cuixart denuncia el "xantatge de l'Estat" i l'avisa que "no decidirà mai qui dirigeix Òmnium"


L’Associació Catalana de Crítics d’Art (ACCA) ha celebrat aquest dimarts la 35a edició dels Premis ACCA, amb què anualment distingeix professionals, projectes i institucions vinculades al món de l’art. Els guanyadors de l’edició han estat l’itinerari cultural Bianyal 2018, a la Vall de Bianya; el projecte educatiu ‘Projecte Radiació +++’, de La Panera de Lleida i l’Hospital Universitari Arnau de Vilanova; la recerca de la Fundació Ars i el Museu d’Art de Sabadell  ‘Fina Miralles. Paraules Fèrtils 1972-2017’; el programa ‘Territori contemporani’, de La Xarxa i Vallès Oriental Televisió; els comissaris de l’exposició ‘La fotografia ‘creativa’ a Catalunya (1973-1982) de La Virreina Centre de la Imatge, Cristina Zelich i Pep Rigol; i l’exposició ‘Verni’, de Laura Fluxà, a l’Espai 13 de la Fundació Joan Miró. Durant l’acte, els crítics han nomenat Daniel Giralt-Miracle membre honorífic de la seva associació. El Premi Espais i Iniciatives ha estat per la Bianyal de Bianya, l’itinerari cultural a la Vall de Bianya (Garrotxa) que organitza l’Associació Cultural Binari i Ajuntament de la Vall de Bianya. L’ACCA l’ha distingit “per conjugar amb cura i qualitat el paisatge, el patrimoni i la contemporaneïtat a través d’intervencions artístiques intergeneracionals”.  El Premi Educació ha estat pel ‘Projecte Radiació +++’, un projecte del Centre d’Art la Panera de Lleida i l’Hospital Universitari Arnau de Vilanova que ha estat guardonat “per la innovació de valorar l’art com una via de mediació social, impulsant la participació de tota la comunitat hospitalària en un projecte de creació col·lectiva”. El Premi Recerca ha estat per un treball sobre Fina Miralles de la Fundació Ars i el Museu d’Art de Sabadell. El jurat l’ha reconegut per haver “documentat amb rigor” la seva obra. Es tracta d’un treball “extens que a més d’acompanyar-la durant més de 40 anys, la posa en valor i la inscriu en la història de l’art contemporani, encara eminentment masculina”, segons el jurat.  El Premi Crítica d’Art se l’ha endut el programa televisiu ‘Territori Contemporani’, de La Xarxa i Vallès Oriental Televisió. El jurat en valora com ha donat “visibilitat i posat en valor el teixit artístic del territori català, donant veu a artistes i agents culturals, i articulant relats entre diferents iniciatives i manifestacions artístiques”. El Premi Comissariat ha estat per Cristina Zelich i Pep Rigol, responsables de l’exposició ‘La fotografia ‘creativa’ a Catalunya (1973-1982), inaugurada a La Virreina Centre de la Imatge (Barcelona). El jurat en destaca “l’acurada selecció de tota una generació de fotògrafs” i el seu “relat contextual que configura una altra història de la fotografia catalana”. Finalment, el projecte artístic premiat aquesta edició és ‘Verni’, de Laura Fluxà, exhibit a l’Espai 13 de la Fundació Joan Miró. “Pel salt de l’artista cap a una obra sòlida i delicada, que propicia una reflexió sobre el valor de l’objecte artístic i l’enginyeria creativa aplicada al tractament dels residus de la societat de consum”, valora el jurat.

Summary: Els crítics d’art premien la Bianyal, Laura Fluxà, el ‘Projecte Radiació +++’ i una recerca sobre Fina Miralles


El govern espanyol ha aprovat posar en marxa un programa de finançament de projectes per a la digitalització i la innovació del sector turístic dotat amb 216 milions d'euros per a l'exercici 2020. Es preveu la concessió d'un màxim de 1.100 préstecs per a cada exercici pressupostari amb préstecs de 200.000 euros de mitjana. La mesura forma part del pla d'impuls per al sector turístic que va anunciar l'executiu de Pedro Sánchez a mitjans de juny i que preveia fins a 859 MEUR en mesures per millorar la competitivitat del sector. El Consell de Ministres extraordinari d'aquest divendres també ha donat llum verda a una altra de les iniciatives del pla com és la moratòria hipotecària per a immobles afectats per activitats turístiques. La moratòria serà de fins a dotze mesos per a operacions financeres de caràcter hipotecari subscrites amb entitats de crèdit, segons un comunicat de Moncloa. Podran ser beneficiaris els treballadors autònoms i les persones jurídiques amb domicili social a Espanya, sempre que experimentin dificultats financeres a conseqüència de l'emergència sanitària. A banda, el Consell de Ministres també ha aprovat la creació de l'instrument denominat 'Plans de sostenibilitat turística en destins' per impulsar el desenvolupament dels destins turístics ubicats en àrees rurals i d'interior.

Summary: El govern espanyol aprova un programa de 216 MEUR per finançar projectes turístics de digitalització i innovació


El conseller de Territori i Sostenibilitat, Josep Rull, ha recordat tot un conjunt de promeses incomplertes per part del govern espanyol en l'àmbit de les infraestructures durant anys i anys i això fa que les paraules del president Mariano Rajoy que aquest dimarts anunciarà inversions en infraestructures bàsiques de Catalunya no tinguin cap credibilitat. Rull ha advertit que les promeses de Rajoy tenen rere ''un dèficit clamorós de credibilitat i de confiança'' que impedeix poder creure amb elles. El conseller ha recordat les interminables promeses sobre el pla de Rodalies de Barcelona o sobre el Corredor Mediterrani i ha assegurat que si es projecte cap el futur el ritme d'execució del govern espanyol dels últims anys el pla de Rodalies 2008-2015 s'acabaria d'executar el 2061 i el Corredor Mediterrani el 2039.

Summary: Rull adverteix Rajoy que acumula ''un dèficit clamorós de credibilitat i confiança'' en matèria d'infraestructures


El popular recomana a Santamaría que “faci com el PPC, que va fer costat al president sempre encara que de vegades no estigués d’acord amb tot el que feia al 100%” ACN Barcelona.-El líder del PPC, Xavier García Albiol, ha carregat aquest divendres contra el president del govern espanyol, Pedro Sánchez, i el seu executiu per “acceptar” i “permetre” que a l’ordre del dia de la reunió de la Comissió Bilateral Estat-Generalitat s’hagi inclòs parlar del dret a l’autodeterminació i dels presos independentistes a petició del Govern català. “L’actitud de Sánchez és humiliant, perquè no s’hauria d’acceptar seure a la taula i que un dels punts sigui un hipotètic referèndum. Que ho accepti és una humiliació per al govern d’Espanya però sobretot per als que ens sentim catalans i espanyols”, ha dit, tot denunciant que el president espanyol està “venent” als catalans constitucionalistes “per quatre vots a la seva investidura”. És per això que Albiol ha “exigit per una qüestió, ja no política ni legal sinó per dignitat, que no segui a la taula amb un ordre del dia així”. “No sé si Sánchez mereix aquesta humiliació, però els milions de catalans que portem aguantant l’independentisme tant de temps, no. El govern d’Espanya hauria d’estar per defensar-nos i no per humiliar-nos”, ha sentenciat. D’altra banda, preguntat pel malestar a l’entorn de l’exvicepresidenta Soraya Sáenz de Santamaría per com va anar i com va acabar la confecció de la direcció de Pablo Casado al capdavant del PP, Albiol ha receptat “lleialtat” i assumir el resultat als que “no ho vegin bé”. Així, ha fet una crida a Santamaría i als seus a “fer com el PPC ha fet els darrers anys, que  ha tancat files amb el partit i el govern més enllà que les decisions fossin compartides en un 50%, en un 60%, o en un 80%”. “Si hi ha algú que no està d’acord al 100%, el que han de fer és anar tots a una i el que no agradi explicar-ho on correspon. Però tots treballant en la mateixa direcció”, ha sentenciat.

Summary: Albiol acusa Sánchez “d’humiliar” els constitucionalistes per acceptar que a la Bilateral es parli d’autodeterminació


El candidat d'Unidas Podemos, Pablo Iglesias, apel·la a la "responsabilitat" del PSOE per frenar "l'ascens de l'extrema dreta" ACN Madrid.-El candidat d'Unidas Podemos, Pablo Iglesias, estén la mà a Pedro Sánchez per formar un govern de "coalició" però demana tenir representació en "proporció als vots" obtinguts. El líder de la formació ha apel·lat durant la roda de premsa de valoració de resultats a la "responsabilitat" dels PSOE per garantir un govern "estable" amb els "grups suficients" que permeti frenar "l'ascens de l'extrema dreta". "És pitjor anar-se'n a dormir amb 50 diputats de l'extrema dreta que amb ministres d'Unides Podemos", ha assegurat. En aquest sentit, ha dit que la seva proposta es basa en "els articles socials de la Constitució" amb l'objectiu de garantir "l'estat de benestar". "Estem oberts a negociar des de demà mateix", ha dit. Els resultats donen a la formació 35 diputats dels 42 que tenia.

Summary: Iglesias estén la mà a Sànchez per fer un govern de "coalició" i demana ministres de manera "proporcional"


La secció sindical de la FTC ha reclamat que la taula de negociació de Continental a Rubí, constituïda pels sindicats representats en el comitè d'empresa i la direcció de la multinacional alemanya, abordi les "garanties de futur" de les condicions laborals dels empleats. El col·lectiu considera que la taula negociadora "no s'hauria de limitar" a tractar una possible venda de la planta, sinó que hauria d'abordar "de forma transparent i clara" les condicions laborals i les hipotètiques indemnitzacions dels treballadors. "És necessari contemplar i arribar  a acords que ofereixin alternatives dignes i suficients per a aquelles persones que, amb reconversió o sense, vegin extingits els seus llocs de feina", ha manifestat la FTC a través d'un comunicat.  Per a la secció sindical de l'organització, cal fixar unes condicions laborals que es mantinguin en cas que arribi un comprador. FTC també ha manifestat que aquestes qüestions "tan dures i complexes" no es poden resoldre en els trenta dies que dura el període de consultes d'un acomiadament col·lectiu.  En aquest sentit, ha convidat a l'empresa a "demostrar que la constitució d'una taula negociadora no és una maniobra dilatòria ni una gran cortina de fum" per parar les vagues. La multinacional alemanya va paralitzar l'Expedient de Regulació d'Ocupació (ERO) previst pel 5 de febrer a conseqüència de les "exigències" dels representants de la plantilla de negociar les condicions d'extinció dels contractes.  La decisió es va prendre la setmana passada en el marc de la reunió de mediació celebrada entre la direcció de l'empresa, els representants de treballadors de les plantes de Rubí i representants de la Conselleria de Treball de la Generalitat de Catalunya. En la reunió també es va firmar la cancel·lació de la vaga prevista per divendres passat i es va acordar la creació d'una mesa de negociació amb la mediació de la Generalitat.  "No permetrem que els empleats renunciïn ara als seus drets i a l'obtenció d'indemnitzacions dignes perquè després, transcorregut un temps, el nou inversor incompleixi els compromisos adquirits i els treballadors perdin els llocs de treball en condicions molt pitjors", han manifestat des de la secció sindical de la FTC. El col·lectiu tem un desenllaç semblant al de l'antiga Valeo on, segons la FTC, els treballadors van renunciar als acords d'indemnització a canvi de mantenir els llocs de feina i amb garanties d'estabilitat de tres anys. Unes promeses que "es van incomplir des del primer moment".

Summary: FTC reclama que la taula de negociació de Continental abordi les "garanties" de futur als empleats


El cap de llista de JxCat a les eleccions europees, Carles Puigdemont, ha anunciat, en una roda de premsa a l'ACN, que deixarà el Parlament si és eurodiputat, i ha tancat la porta a ser investit president: "No tinc cap interès a ser candidat a la Generalitat", ha explicat aquest dilluns al matí, en connexió des de Waterloo (Bèlgica). Puigdemont ha remarcat que ell no "renuncia", però ha constatat que Espanya ha col·locat una "muralla d'enginyeria legal" per impedir la seva restitució, en quedar "suspès" a la cambra catalana. A més, l'expresident ha preguntat a l'Estat si respectarà les regles del joc europees i permetrà que reculli l'acta de l'Europarlament, si és escollit el 26-M. Des de la Casa de la República de Waterloo, Puigdemont ha asseverat que no té "cap interès" a ser candidat a les properes eleccions al Parlament, i que el que voldria és recuperar "normalitat". En aquest sentit, l'expresident ha remarcat que vol continuar fent feina des de l'"exili" mentre hi continuï. "Tenim prioritats", ha subratllat Puigdemont, que ha constatat "l'interès" a defensar Catalunya allà on opina que ara és més "eficaç". El líder de JxCat se sent "suspès i bloquejat" com a diputat parlamentari perquè no se li han pogut restituir els "drets polítics". Puigdemont ha denunciat que se'l forci a acceptar una realitat que ell combat des de la justícia europea: "He de fer valdre els meus drets fins al final", ha sentenciat. Així, l'excap del Govern ha preguntat a l'Estat si respectarà les regles del joc de la Unió Europea (UE) o si continuarà incomplint els tractats internacionals. D'aquesta manera, Puigdemont ha insistit en la seva intenció de ser eurodiputat com a condició de "president cessat pel 155". El cap de files de JxCat ha remarcat que no veu l'Eurocambra com una "estació d'enllaç" ja que aposta per abocar-hi tots els seus esforços. Legislatura llarga D'altra banda, Puigdemont aposta perquè la legislatura a Catalunya sigui "llarga". Després d'argumentar que veu el Govern de Quim Torra preparat i amb prou coordinació entre JxCat i ERC, l'expresident ha dit que espera que el cicle electoral del 28-A i el 26-M "no afecti" l'executiu. Puigdemont s'ha dirigit als qui volen que arribin unes noves eleccions al Parlament que "abandonin la idea", perquè el Govern "s'ha fet fort" a partir de les "dificultats" que s'ha anat trobant al llarg d'aquest primer any. "Prudència" amb la sentència En un altre àmbit, Puigdemont ha receptat "prudència" al Govern de Torra de cara a una eventual sentència condemnatòria al Suprem pels fets de l'1-O. El candidat de JxCat a l'Europarlament -que confia en l'absolució dels dirigents empresonats- ha fet una crida a "no precipitar-se" davant una possible condemna i ha conclòs que és "molt prematur" posicionar-se ara.

Summary: Puigdemont deixarà el Parlament si és eurodiputat i tanca la porta a ser president: "No tinc cap interès a ser candidat"


El govern espanyol ha reculat després de les crítiques a la decisió de posposar la taula de negociació entre el govern espanyol i el català i diu ara que està disposat a celebrar-la abans de les eleccions catalanes. En un comunicat d'aquest dijous a la tarda, la Moncloa insisteix que "no es donen les millors circumstàncies per iniciar el diàleg entre governs, quan un d'ells ha posat punt final a la legislatura i el nou Govern no podrà constituir-se fins a la celebració de les eleccions anunciades" però rectifica "per descartar qualsevol dubte" respecte a la seva "voluntat de dialogar". "Manifestem la nostra disposició a celebrar la mesa de diàleg entre governs acordada, abans de les eleccions catalanes", afirma l'executiu de Pedro Sánchez. "Al llarg del dia d'avui hem sentit posar en dubte la nostra voluntat de dialogar i el nostre compromís de complir amb els acords pactats", lamenta el govern espanyol, que aquest matí ha anunciat que manté la reunió amb Quim Torra de la setmana que ve però ajornava l'inici de la negociació fins després dels comicis anunciats dimecres pel president de la Generalitat. ERC, amb qui el PSOE va pactar la taula de negociació, ha criticat l'ajornament i l'ha vist com un "incompliment flagrant" i una "irresponsabilitat absoluta".

Summary: La Moncloa recula i diu ara que està disposada a celebrar la taula de negociació entre governs abans de les eleccions


La producció industrial ha caigut un 2,3% interanual al juliol a Catalunya, segons ha publicat aquest divendres a través d'un comunicat l'Institut Nacional d'Estadística (INE), en la sèrie original que no elimina els efectes estacionals i de calendari. Al conjunt de l'estat espanyol, l'índex de producció industrial del mes de juliol  també cau un 5,2% en la sèrie original, en relació amb el mateix període de l'any anterior, i totes les comunitats autònomes registren dades negatives en aquest indicador. Si s'eliminen els efectes estacionals i de calendari, la producció industrial ha crescut un 0,3% interanual al conjunt de l'Estat durant el mes de juliol, segons l'INE.

Summary: La producció industrial cau un 2,3% anual al juliol a Catalunya, segons l'INE


El president de la Cecot, Antoni Abad, ha defensat que l'aplicació de l'article 155 "no té cap raó de ser" si es forma Govern i ha demanat "normalitzar" i "pacificar" la  política. "És el que l'economia, les empreses i la societat en conjunt necessiten", ha assegurat el president de la patronal vallesana. Abad ha afirmat que la investidura del president de la Generalitat, Quim Torra, és una "molt bona notícia col·lectiva" i ha dit que n'esperen "proximitat" i "diàleg molt fluid". El president de la Cecot ha argumentat que tenir Govern és "una absoluta prioritat" per "continuar impulsant l'economia". També ha valorat positivament que durant el discurs d'investidura Torra va parlar del "progrés de les persones" i de la "competitivitat empresarial". Abad ho ha dit aquest dimarts després de signar un conveni de col·laboració amb l'associació Dones pel Futur centrat en el projecte Reempresa, de compravenda de petites i mitjanes empreses.

Summary: Abad defensa que el 155 "no té cap raó de ser" si es forma Govern i demana "pacificar" la política


Els Mossos d'Esquadra van denunciar aquest dimecres un home de 18 anys com a presumpte autor d'un delicte contra la seguretat del trànsit per circular a una velocitat penalment punible. El jove conduïa a  227 km/h per l'A-7 en sentit Barcelona a l'alçada de Mont-roig del Camp, en un tram en que la velocitat màxima permesa és de 120 km/h i els agents el van interceptar en un control de trànsit. És el cinquè conductor que han enxampat a més de 200 km/h en poques setmanes al Camp de Tarragona. L'últim, aquest divendres a la una de la matinada, a l'AP-7 a Tarragona. Un radar ha detectat un vehicle circulant a 200 km/h i s'ha denunciat administrativament l'infractor. La detecció d'aquestes velocitats tan altes al Camp de Tarragona s'ha emmarcat en una campanya intensiva de velocitat que Mossos d'Esquadra i policials locals de trànsit de tota Catalunya, coordinats pel Servei Català de Trànsit (SCT), han dut a terme amb l'objectiu de reduir l'accidentalitat derivada de circular a velocitats superiors a les permeses.  La velocitat excessiva és un dels principals factors concurrents de la sinistralitat viària. És una conducta de risc i té conseqüències tràgiques a les carreteres. A més de ser una causa directa de sinistres viaris, és un factor que incrementa la gravetat de les lesions.

Summary: Enxampen un conductor a 227 km/h a l'A-7 a Mont-roig del Camp


El foc d'alta muntanya que des de dijous a la tarda afecta una zona de pastures al terme municipal de Naut Aran, a la Val d'Aran, "continua actiu, però estable i sense perill", segons els Bombers de la Generalitat. Aquest divendres les tasques d'extinció s'han centrat en la contenció del foc, que s'ha fet sobretot amb eines manuals. Concretament, hi han treballat diverses unitats dels Pompièrs d'Aran, juntament amb el Grup d'Actuacions Forestals (GRAF), vehicles de comandament i suport dels Bombers de la Generalitat i vehicles d'aigua. Amb tot, els efectius s'han hagut de retirar de la zona perquè "l'orografia no permet treballar de nit". Segons les primeres estimacions, les flames han afectat unes 200 hectàrees de terreny. Segons els Bombers, dissabte a primera hora està previst que s'enlairin dos mitjans aeris i que s'activin de nou totes les dotacions d'actuació. Aquest divendres una part dels recursos han hagut de ser helitransportats, atesa la dificultat d'accés i la complicació orogràfica. El dispositiu d'extinció ha prioritzat el flanc esquerre de l'incendi, per evitar que avancés en direcció Vielha. Aquest flanc està estabilitzat però encara hi ha alguns punts calents. En aquesta zona, de més de 3 quilòmetres de llarg, s'hi ha treballat amb eines manuals, aigua i ajut de foc tècnic. En canvi, només s'ha pogut estabilitzar la part inferior del flanc dret i aquest dissabte es reforçarà la contenció en la zona superior per evitar que arribi a la Serra Espiargo, on podria cremar en bloc i facilitar les allaus de neu. L'incendi afecta només zona de pastures, sense massa arbrada. Segons les primeres estimacions, s'haurien cremat unes 200 hectàrees de terreny, amb un perímetre de més de 6 quilòmetres.

Summary: Continua actiu però estable el foc d'alta muntanya de Naut Aran


El Servei Català de Trànsit coordina amb Mossos d'Esquadra i policies locals aquesta setmana una campanya preventiva d'ús de sistemes de seguretat passiva, és a dir, el cinturó, el casc i les cadiretes infantils. Hi haurà controls entre aquest dilluns i el 4 d'octubre. En l'última campanya d'aquest tipus, que va ser al gener, la policia va imposar 1.573 denúncies, de les quals el 90% corresponien al cinturó de seguretat. No utilitzar aquests sistemes o fer-ho de forma inadequada implica una sanció de 200 euros i la pèrdua de tres punts del carnet. Però, a més, pot agreujar les conseqüències d'un accident. Juntament amb el cinturó i l'alcohol o les drogues, és una de les principals causes de lesions.  L’ús del cinturó redueix el risc de mortalitat en cas d’accident en un 75%. El seu ús, conjuntament amb el coixí de seguretat, representa una disminució de la mortalitat del 80%. No utilitzar el cinturó pot causar lesions internes de caràcter greu o mortal, sobretot al cap i al tòrax. El cinturó protegeix tant de sortir disparat de l’habitacle del vehicle com d’impactar contra el parabrisa. A 80 km/h, un xoc frontal sense portar el cinturó de seguretat acostuma a comportar la mort o lesions de gravetat. En cas d’accident amb bolcada o gir brusc, no portar-lo ben cordat multiplica per 25 el risc de patir lesions greus o mortals. En zona urbana, la possibilitat de resultar ferit greu o mort és 5 vegades menor si es porta cordat el cinturó de seguretat. Quan es produeix una frenada brusca, el pes d’una persona de constitució mitjana pot arribar a ser de 200 kg. En cas d’una col·lisió severa, els passatgers posteriors poden impactar amb els ocupants dels seients de davant i causar-los greus seqüeles i fins i tot la mort. En un impacte frontal, la probabilitat que un ocupant dels seients posteriors colpegi mortalment a un altre passatger dels seients de davant pot ser fins a 8 vegades més gran.

Summary: Trànsit coordina una campanya de control de l'ús del cinturó, les cadiretes infantils i el casc


La collita de pera baixarà aquesta campanya un 8% fins a situar-se a les xifres més baixes dels darrers anys, tant al conjunt de Catalunya com a Lleida, que és on es concentra la gran majoria de la producció. Així ho assenyalen les previsions del departament d'Agricultura i l'associació Afrucat fetes públiques aquest dijous. Segons dades d'Afrucat, en els últims vint anys a les comarques de Ponent s'ha perdut més del 50% del potencial productiu per una combinació de factors com la manca d'eines per fer front a les plagues, la pèrdua d'ajuts i la caiguda de la rendibilitat d'algunes varietats, sobretot la blanquilla i la williams. És per això que des del sector es reclama a l'Administració un pla de reconversió varietal específic per a la fruita de llavor, i especialment per a la pera, encarat a potenciar el cultiu a les millors zones del territori amb un model de plantació més intensiu. L'objectiu és fer rendible les explotacions augmentat el número d'arbres per hectàrea i poder competir així amb Bèlgica i Holanda, on de mitjana s'obtenen gairebé el doble de quilos per hectàrea. En el cas de la poma, les previsions apunten a una recuperació del potencial productiu amb un augment de l'11% de quilos al conjunt del país (un 13% en el cas de Lleida i un 6% a Girona). A les comarques de Lleida enguany es preveu arribar a 221.930 tones de poma (+13%), que és pràcticament tot el potencial productiu de la demarcació. Tot i això, aquest potencial també ha caigut un 37% en els últims 20 anys (de 350 milions de quilos a poc mes de 220) per l'aposta que s'ha fet majoritàriament per la fruita de pinyol (préssec i nectarina). En l'última dècada, el potencial productiu a Catalunya ha baixat un 25% i al conjunt de l'Estat, un 28%. Davant d'aquestes dades, el director general d'Afrucat, Manel Simón, ha insistit que és prioritari posar en marxa un pla de reconversió varietal amb ajuts per als productors "adaptat i orientat" específicament a la fruita de llavor.  També en aquest sentit s'ha expressat el president del Comitè de Poma i Pera d'Afrucat, Joan Serentill, destacant el fet que en el cas del cultiu de pera i poma "el retorn de la inversió per al productor triga molt més anys i, per tant, necessita aquesta ajuda". L'objectiu del pla, ha dit, ha de ser "readaptar" la producció a les millors varietats i les millors zones per aconseguir "el potencial de qualitat que tant desitgem". És per això que s'ha sumat a la petició que aquest dimecres ja feia el sindicat Unió de Pagesos per tal que l'administració estudiï un nou pla de reconversió que pugui donar una "empenta" als pagesos. A tot Catalunya s'arribarà a les 308.720 tones (+11%) de poma. A les comarques gironines se'n produiran 83.600 (+6%). L'aposta que aquesta demarcació està fent per la poma fa preveure a Afrucat que en pocs anys la producció gironina ja representarà la tercera part del total. Pel que fa Barcelona i Tarragona, la producció de poma també està previst que s’incrementi, a la primera creixerà un 3%, amb 1.660 tones i la segona, un 6% amb 1.530 tones. Per varietats, en poma destaquen els increments en el grup de les Fuji (un 26% més), les Gala i estiu (un 16% més) i les Granny Smith i les Golden (amb un 12 i un 10% més cadascuna). En tot cas, la Golden continua encapçalant el rànquing de producció amb 165.930 tones previstes per aquesta campanya. La segona és la Gala amb poc més de 56.000 i després ja vénen la Granny (24.420) i la Fuji (23.470) La producció de pera toca fons La previsió de collita de pera a Lleida (on es concentra el 95% de la producció) és de 129.270 tones (-8%). A Girona 5.040 (-8%), a Tarragona la previsió és que es recullin 1.250 tones de pera, un 0,4% menys que l'any passat i a Barcelona, amb una producció de 600 tones, és la única demarcació on les previsions de recollida de pera augmenten. En total, 136.160 a Catalunya (-8%). El descens de quilos per aquesta campanya s'explica sobretot per la falta de fred de l'hivern i una primavera irregular, amb alt i baixos de temperatures. Aquestes condicions meteorològiques han perjudicat la floració i el quallat del fruit. Les pedregades de finals de maig i principis de juny van provocar danys a unes 280 hectàrees de fruita de llavor. La Conference és la varietat que més es produeix, 61.543 tones previstes, però amb un descens del 10% respecte l'any passat. El segon lloc és per la llimonera (20.009, un 5% menys), i la tercera la Williams i Barlett (17.650, un 11% menys). Segons Afrucat, en l'última dècada el potencial productiu de l'estat espanyol en pera ha caigut un 40% (de 600 milions de quilos a 350) i ara ja està per darrere d'Itàlia i de Bèlgica. A les comarques de Lleida s'ha passat en vint anys de 350 milions de quilos a 150, per tant, menys de la meitat. Simón pronostica que s'ha tocat fons i que en els pròxims anys hi haurà una estabilitat i insisteix que el futur passa per fer un cultiu més especialitzat, amb més arbres per hectàrea per guanyar rendibilitat. Segons el director d'Afrucat, ja hi ha alguns casos que han apostat per aquest model amb bons resultats. I és que les dades parlen per si soles. A Bèlgica i Holanda el rendiment de les finques de peres és de 45.000 quilos per hectàrea mentre que a Catalunya és de 25.000. Pel que fa als preus, des d'Afrucat assenyalen que cal esperar a la setmana que ve per fer estimacions, quan es coneguin les previsions de collita de tot Europa. Tot i això, els indicadors inicials fan pensar que pot ser una campanya amb resultats acceptables, com la que s'acaba de tancar. En tot cas, assenyalen que és preferible que els primers preus no siguin massa alts per no frenar les vendes i que la fruita vagi sortint amb fluïdesa durant tota la campanya. També creuen que pot ser molt positiva la revisió dels preus d'intervenció de mercat aprovada recentment per la UE i que preveu un augment del 40% de mitjana a partir del gener, així com el fet que hagi baixat la producció de pera a l'hemisferi sud i hi ha hagut menys importació a Europa. Ara bé, el Brexit sí que genera dubtes ja que, segons Serentill, s'està notant ja amb la comercialització de la fruita de pinyol que el canvi amb la lliura no els beneficia i "ens costa vendre allà amb uns preus que per a nosaltres siguin competitius". La directora general d'Agricultura i Ramaderia, Teresa Masjuan, ha destacat el significatiu descens en la producció de pera i ha valorat molt positivament l'increment en les previsions de poma, ja que "recuperem el potencial productiu després del descens de producció registrat la campanya passada".

Summary: La collita de pera baixa un 8% fins a mínims històrics i el sector demana ajuts a la reconversió


La Seu Vella de Lleida serà un dels protagonistes de 'Palau Moja. The Catalan Heritage House', un espai de promoció del patrimoni cultural català que obrirà les seves portes dilluns que ve, dia 2 de maig. Ho serà a través de la presència d'un capitell historiat de l'últim terç del segle XIII i que habitualment està exposat a la capella de les Ànimes amb altres elements arquitectònics. El Consorci del Turó ha cedit temporalment aquest capitell, que té la imatge esculpida del Crist assegut en un tron en actitud de beneir. 'El Crist en Majestat' o Maiestas Domini dins d'una màndorla té les imatges de Maria i Sant Joan Evangelista, que flanquegen la màndorla, mentre que en els angles es disposen els símbols de Tretamorf. És a dir, és la representació iconogràfica dels Quatre Evangelistes. La resta del capitell està decorat amb entrellaçats de fauna i flora. Aquesta peça que formava part d'una de les columnes del claustre és dels pocs capitells historiats que s'han conservat d'aquest espai. Pertany a la galeria est, la més propera a l'església, i fou obrat per la mà experta d'un taller d'escultors provinent del sud de França, durant el darrer terç del segle XIII. Aquest dimarts es va embalar el capitell i es va traslladar a Barcelona, per ser exposat al 'Palau Moja. The Catalan Heritage House', a la planta baixa. El Palau Moja, del segle XVIII, està situat enmig de la Rambla de Barcelona i és un espai molt visitat i freqüentat per turistes. És un espai multifuncional, impulsat per l'Agència Catalana de Patrimoni Cultural, que serveix d'aparador promocional i de comercialització dels recursos del patrimoni cultural català per als ciutadans i els visitants interessats en aquest àmbit, des de totes les seves vessants i manifestacions.

Summary: La Seu Vella de Lleida presta temporalment un capitell del claustre al Palau Moja de Barcelona


Els Mossos d'Esquadra han decomissat més de 1.200 plantes de marihuana en dues intervencions independents a Gratallops (Priorat) i Masllorenç del Penedès (Baix Penedès) que han acabat amb tres persones detingudes. En aquest últim cas, els agents van detenir el passat 21 de març un home i una dona, de 26 i 30 anys, tots dos de nacionalitat espanyola i veïns d'aquesta mateixa població així com de Valls, per conrear 546 plantes de marihuana, en diferents estadis de creixement, en un habitatge del carrer Caporal Alegret. A Gratallops, els agents van detenir el passat 24 de febrer un home de 57 anys, veí de la població, per presumptes delictes contra la salut pública i defraudació del fluït elèctric després de trobar, a les golfes d'un edifici de la seva propietat, 681 plantes en procés d'assecament, amb un pes total de 10,36 quilos.  La investigació a Masllorenç del Penedès es va iniciar a finals de febrer, després que els Mossos obtinguessin indicis que a l'interior de l'habitatge hi podia existir un cultiu de marihuana. Els agents van entrar finalment a l'immoble el passat 21 de març i durant l'escorcoll van localitzar les 546 plantes així com diferents aparells destinats als cultius. També van detenir les dues persones que tenien cura de la plantació com a presumptes autores d'un delicte contra la salut públic. Després de passar a disposició judicial el passat 22 de març davant el jutge de guàrdia del Vendrell, van quedar tots dos en llibertat amb càrrecs. D'altra banda, els Mossos van detenir també el passat 24 de febrer el propietari d'un edifici de Gratallops, a les golfes del qual van localitzar 681 plantes de marihuana en procés d'assecament. La investigació es va iniciar el mateix dia arran d'un incendi que es va produir a l'interior de l'immoble, al carrer Consolació, i que no va causar danys personals. Durant la inspecció ocular, els agents van detectar una manipulació dels comptadors elèctrics per alterar la lectura del consum. Per aquest motiu, l'home va ser detingut per suposats delictes contra la salut pública i defraudació del fluït elèctric. Va quedar en llibertat després de declarar a la comissaria amb l'obligació de presentar-se davant del jutge quan sigui requerit.

Summary: Els Mossos intervenen més de 1.200 plantes de marihuana a Gratallops i a Masllorenç del Penedès


Tret de sortida de la temporada de Pastorets 2016-2017, amb més de 240 representacions previstes arreu de Catalunya ACN Barcelona.-El Palau de la Generalitat ha estat aquest diumenge l'escenari de luxe per inaugurar la temporada 2016-2017 dels Pastorets. Hi programades més de 240 representacions arreu del territori que duran a escena més de 60 grups, els quals mobilitzen en total més de 6.600 persones entre intèrprets i personal tècnic.  Amb el conseller de Cultura, Santi Vila, fent d''amfitrió', la representació del Palau tenia un format itinerant que ha recorregut diversos espais com el Pati Gòtic, la Galeria, el Pati dels Tarongers o el Saló Sant Jordi. Bona part del repartiment de l'obra pertanyia als Pastorets de Súria, que celebren el seu 90è aniversari. La representació també ha servit per commemorar el centenari de la versió dels Pastorets de Josep Maria Folch i Torres (Barcelona 1880-1950), la més coneguda d'aquesta tradició nadalenca, que es va escenificar per primera vegada el 24 de desembre del 1916.

Summary: Dimonis, àngels i pastors ocupen durant unes hores el Palau de la Generalitat


La Junta Electoral Provincial de Barcelona ha prohibit a TV3 utilitzar les expressions 'Govern a l'exili' o 'consellers exiliats' perquè entén que infringeix el principi de neutralitat informativa. Per contra, l'ens avala l'expressió 'Llista del President', 'Consellers del PDeCAT' o 'consellers del Govern de Puigdemont, que considera que no vulneren cap dels principis de la LOREG. La resposta de la Junta sorgeix del recurs presentat per Cs, que considera que la televisió pública s'ha de limitar a explicar "el que està passant" i ser "neutral". "TV3 no pot ser 'telePuigdemont' i el germà gran del procés. No hi ha cap govern ni president a l'exili", ha afirmat el portaveu de Ciutadans, Fernando de Páramo, en un contacte informatiu amb els mitjans a l'Hospitalet de Llobregat. La Junta ha remès l'acord a la CCMA i li dona 24 hores per recórrer.  En l'escrit de Cs, el partit considera que TV3 ha efectuat un seguiment informatiu que no s'ajusta ni a la legalitat ni al principi de neutralitat informativa atorgant el càrrec de president i consellers a càrrecs destituïts.  Des del partit taronja han explicat que van presentar el recurs perquè "els preocupa" que la cadena sigui de tots els catalans "perquè la paguem tots". En aquest sentit ha subratllat que ho defensaran al llarg de la campanya tal com porten fent des de fa un temps.

Summary: La Junta Electoral prohibeix a TV3 utilitzar les expressions 'Govern a l'exili' o 'consellers exiliats'


Un document reservat del Ministeri de l’Interior, publicat aquest dimarts pel diari digital ‘El Confidencial’, revela que el ministre Fernando Grande-Marlaska va justificar el cessament del coronel Diego Pérez de los Cobos “per no informar del desenvolupament d’investigacions i actuacions de la Guàrdia Civil, en el marc operatiu i de Policia Judicial, amb fins de coneixement”. Grande-Marlaska va negar ingerències en la investigació judicial del 8-M. Fonts del Ministeri de l’interior argumenten que el cessament va ser per “una pèrdua de confiança” derivada, “entre d’altres, perquè es va incomplir el procediment de comunicació d’actuacions, amb l'únic fi de coneixement, no del seu contingut”. Grande-Marlaska va atribuir el cessament a un procés de reestructuració de la cúpula de la Guàrdia Civil i va afirmar que ni ell, “ni ningú del Ministeri ni de la direcció general de la Guàrdia Civil, ha demanat a Pérez de los Cobos ni l’informe ni coneixements sobre el contingut de l’informe del 8-M”.  Les mateixes fonts d’Interior asseguren que el document acredita que la Guàrdia Civil i el Ministeri de l’Interior “ni coneixien les actuacions, ni van tenir accés a l’informe” i insisteixen que “la confiança és un element nuclear en un càrrec” com el que ocupava Pérez de los Cobos. El document està signat per la directora general del cos, María Gámez.

Summary: Un document revela que Marlaska va destituir Pérez de los Cobos per “no informar del desenvolupament d’investigacions”


El Banc Central Europeu (BCE) ha decidit donar més flexibilitat en el tractament dels actius morosos perquè els bancs de l'Eurozona puguin donar "plenament" suport a les garanties i moratòries aprovades pels estats per combatre els efectes del coronavirus. L'objectiu de la mesura és evitar que els bancs deixin de donar préstecs davant el temor que empreses i famílies no els puguin pagar. Així, el BCE flexibilitza de forma temporal la classificació dels préstecs de 'pagament improbable' quan el deute estigui sostingut pels avals públics anunciats pels governs.

Summary: El BCE rebaixa les exigències als bancs perquè prestin més per la crisi pel coronavirus